Prognoserne viser snevejr og kuling i starten af næste uge

Det er ikke opløftende nyt til forårshungrende danskere, man får ved at kigge i vejrkortene for de kommende dage - for efter en blæsende weekend, så kan en snestorm ramme Danmark på mandag.

I weekenden vil et lavtryk nærme sig fra vest og det får vinden til at friske op fra sydøst - og natten til mandag eller tidligt mandag morgen ventes så selve lavtrykkets frontsystem med nedbør at nå frem til Danmark.

10-15 cm sne og kuling fra øst

Med en iskold østen- og søndenvind blæsende op over os med kulingstyrke, så vil den nedbør, der falder gøre det som sne, som breder sig op over hele landet i løbet af mandagen. Og med det blæsende vejr er der således også udsigt til snefygning.

Ifølge de seneste prognoser, som ikke blot fremstår som enlig svale, så kan der udbredt falde 10-15 cm sne i løbet af mandagen.

Til sammen ligning faldt der i weekenden 4-5 cm sne på Lolland og Falster, som på grund af det blæsende vejr gav snedriver helt op til en halv meters højde.

Prognoserne er endnu lidt usikre på, hvornår fronten med sne rammer Danmark, men alt tyder på både sne og fygning i stort set hele landet i starten af næste uge.

Prognoser: Kraftigste snestorm siden 2001

Der kan således være en relativ kraftig snestorm på vej mod Danmark. Og hvis prognoserne får ret, så bliver det den værste snestorm her i landet siden marts måned siden 2001.

Dengang ramte en kraftig snestorm de sydlige egne den 19. marts.